Diari Oficial de la Generalitat Valenciana


Sumari del DOGV 2955, del 20-03-1997 (1997/876013)

ORDRE de 6 de març de 1997, de la Conselleria de Benestar Social, per la qual s'estableixen les bases reguladores i es convoquen subvencions en matèria d'atenció i prevenció de les drogodependències i altres trastorns addictius, per a l'exercici 1997.
-----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/03/06/(2)/dof/vci/html**

### Dades del document

Número de DOGV
:   2955

Data del DOGV
:   20-03-1997

Secció del DOGV
:   DISPOSICIONS GENERALS

Número del document
:   1997/876013


Data del document
:   06-03-1997

Organisme emissor
:   Conselleria de Benestar Social

Tipus de document
:   Ordre

ORDRE de 6 de març de 1997, de la Conselleria de Benestar Social, per la qual s'estableixen les bases reguladores i es convoquen subvencions en matèria d'atenció i prevenció de les drogodependències i altres trastorns addictius, per a l'exercici 1997.  
Els problemes que generen l'ús i l'abús de les drogues, especialment l'ús abusiu d'alcohol, requereixen una resposta institucional coordinada i integrada, basada en els principis de descentralització, responsabilitat i autonomia en la gestió dels recursos i programes, i també en la participació activa de la comunitat en el disseny i la gestió de les polítiques d'actuació.  
En el marc de la legislació vigent, i com a garantia del compliment dels requisits exigits per al funcionament, els centres i serveis hauran d'estar autoritzats conformement al que disposa el Decret 233/1992, de 28 de desembre, del Govern Valencià, sobre autorització per al funcionament de centres i serveis d'atenció i prevenció de la drogodependència, a la Comunitat Valenciana, per a l'obtenció de subvencions a càrrec dels pressupostos de la Generalitat Valenciana.  
Aquesta convocatòria recull l'experiència derivada de la gestió d'anteriors convocatòries i adapta els seus continguts a la normativa sobre subvencions que inclouen els articles 47 i 47 bis del text refós de la Llei d'Hisenda Pública de la Generalitat Valenciana, en la redacció donada per l'article 23 de la Llei 8/1995, de 29 de desembre, de mesures fiscals, administratives i d'organització de la Generalitat Valenciana, i l'article 33 de la Llei 4/1996, de 30 de desembre, de la Generalitat Valenciana, de Pressupostos per a l'exercici de 1997. També, s'adapta al que disposen la Llei 30/1992, de 26 de desembre, de Règim Jurídic de les Administracions Públiques i del Procediment Administratiu Comú (LRJPAC) i el Reial Decret 2.225/1993, de 17 de desembre, pel qual s'aprova el Reglament del Procediment per a la Concessió de Subvencions Públiques.  
D'una altra banda, cal destacar les novetats que inclou la present convocatòria de subvencions: en l'estructura de la norma s'introdueix una nova secció en el capítol I, destinada a regular específicament els recursos i els programes gestionats per organitzacions no governamentals (ONG), s'estableixen uns requisits mínims de les entitats sol·licitants com a garantia de l'eficàcia i l'eficiència de les actuacions finançades, i es reconeixen alhora la importància de les ONG en la consolidació d'un model d'intervenció en drogodependències i altres addiccions a la Comunitat Valenciana; s'introdueixen criteris de valoració específics per als programes de prevenció, i també aproximacions conceptuals al disseny d'aquests, impulsant en els gestors la cultura de l'avaluació de necessitats, de processos i de resultats; es prioritzen les polítiques de reducció de la demanda a través de mesures preventives, mitjançant el foment de l'establiment d'unitats de prevenció comunitària de les entitats locals i de programes d'assistència específica a familiars de drogodependents; s'impulsen els programes específics d'atenció a drogodependents amb problemes juridicopenals i programes d'intervenció en drogodependències en els jutjats de la Comunitat Valenciana, i l'establiment de centres de trobada i acollida, de caràcter semiresidencial; finalment, es possibilita el finançament de programes d'atenció integral de les persones amb altres trastorns addictius, no produïts pel consum de drogues.  
La Conselleria de Benestar Social, mitjançant aquesta ordre, té com a objectiu bàsic el manteniment dels recursos existents que presten atenció en drogodependències i el foment dels recursos i programes de prevenció i incorporació social en el procés de normalització de l'atenció i prevenció a les drogodependències i a altres trastorns addictius i de progressiva consolidació d'un model homogeni i integrat en les xarxes públiques d'assistència sanitària, de serveis socials i educatives, de manera que s'afavorisca una resposta integral i coordinada al fenomen.  
En atenció d'aquests motius i fent ús de les facultats que em confereixen l'article 35, e), de la Llei 5/1983, de 30 de desembre, del Govern Valencià, l'article 47.11 del Text Refós de la Llei d'Hisenda Pública de la Generalitat Valenciana i el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social,  
ORDENE:  
TÍTOL I  
Subvencions  
Article 1. Àmbit  
És l'objecte d'aquesta ordre regular i convocar subvencions en matèria de drogodependències i altres trastorns addictius, per a l'exercici de 1997, dirigides a finançar els recursos i programes següents:   
1) Les unitats de conductes addictives, és a dir, els centres ambulatoris d'assistència a les drogodependències i altres trastorns addictius i les unitats de desintoxicació hospitalària.   
2) Els centres de dia i els programes específics de reinserció social de drogodependents, de caràcter residencial o semiresidencial, incloent-hi els centres de trobada i acollida, i les comunitats terapèutiques.  
3) Els programes de prevenció de les drogodependències i l'establiment de les unitats de prevenció comunitària  
4) Els programes d'atenció a famílies de drogodependents.  
5) Els programes específics d'atenció a drogodependents amb problemes juridicopenals i programes d'intervenció en drogodependències en els jutjats de la Comunitat Valenciana.   
CAPÍTOL I  
Despeses corrents de recursos d'atenció i prevenció  
de les drogodependències i altres trastorns addictius  
Article 2. Destinataris de les subvencions  
1. Podran sol·licitar les subvencions que regula aquesta ordre les corporacions locals i mancomunitats de municipis, i també les ONG que siguen titulars de recursos i/o gestionen programes en matèria de prevenció, atenció, rehabilitació i/o reinserció de drogodependents en centres i serveis autoritzats per al seu funcionament a l'empara del que disposa el Decret 233/1992, de 28 de desembre, del Govern Valencià, que regula les condicions i els requisits que s'han de complir.  
Les corporacions locals podran sol·licitar la subvenció individualment o conjuntament amb altres municipis (agrupació de municipis). Les sol·licituds individuals es podran fer en representació d'un o de diversos municipis, en atenció al caràcter supramunicipal de la unitat, centre o servei.  
2. Per a obtenir la subvenció serà condició indispensable el compliment, en condicions d'inspecció i verificació, del Decret 233/1992, de 28 de desembre, del Govern Valencià (DOGV núm. 1.944, de 15.01.93) i de l'Ordre de 25 de març de 1993, de la Conselleria de Treball i Afers Socials (DOGV núm. 1985, de 16.03.93).  
Article 3. Criteris generals de valoració  
Per a la concessió de les subvencions, a més de la quantia del pressupost global inclosa en els corresponents conceptes pressupostaris del programa 313.20, Drogodependències i Altres Trastorns Addictius, dels pressupostos de la Generalitat Valenciana per a 1997, que condiciona les obligacions que es contraguen a càrrec d'aquest, els criteris que es tindran en compte, amb caràcter general, seran els següents:   
1. La cobertura territorial i poblacional, la dotació de recursos específics existents en el territori on es plantege la intervenció i el nivell de coordinació amb altres xarxes públiques d'actuació complementàries en la matèria, fonamentalment, sanitària, de serveis socials i educativa, tot atenent criteris de planificació territorial autonòmica.  
2. L'avaluació de les activitats efectuades en l'exercici 1996 i anteriors, atenent, en els recursos i programes assistencials, principalment:   
2.1 El nombre de pacients atesos: primeres visites i successives.  
2.2 Els protocols i el nivell d'atenció: pautes de deshabituació ambulatòria i domiciliària, derivacions, seguiment i control d'aquestes, intervencions individualitzades i amb familiars, programes de prevenció de recaigudes, programes d'objectius intermedis i de reducció del dany, etc.  
2.3 El nivell de compliment de les declaracions del Sistema Autonòmic Valencià d'Informació en Toxicomanies (SAVIT), per inici de demanda de tractament.  
Aquesta avaluació dels recursos prendrà com a referència la memòria d'activitats de l'últim exercici, i també tots els antecedents que estiguen en poder de l'administració.  
3. El grau d'autofinançament i de diversitat del finançament extern, públic i/o privat, i també disposar d'una estructura i capacitat de gestió suficients per a gestionar els recursos i/o programes presentats.  
4. L'adequació de les propostes de programes d'intervenció específica a les prioritats en matèria de drogodependències i altres trastorns addictius a la Comunitat Valenciana, i també la seua transcendència per a afavorir una resposta social, sanitària i educativa integrada.  
Durant l'exercici 1997 resultaran prioritàries les intervencions en els àmbits següents:  
- Unitats i programes de tractament en règim ambulatori, en especial les destinades a l'assistència als problemes derivats de l'abús de l'alcohol.  
- Programes de reducció de danys.  
- Programes d'atenció a drogodependents amb problemes juridicopenals i programes d'intervenció en drogodependències als jutjats de la Comunitat Valenciana.   
- Creació d'unitats i programes de prevenció comunitària de les drogodependències i altres trastorns addictius.  
- Centres i programes de reinserció social, de caràcter residencial i semiresidencial, incloent-hi els centres de trobada i acollida.  
Article 4. Criteris de valoració específics per als programes de prevenció  
1. Sense perjudici del que estableix l'article 3 d'aquesta ordre, seran objecte de subvenció els programes de prevenció que s'ajusten al disseny metodològic que a continuació s'estableix i d'acord amb els següents criteris de valoració:   
1.2 Valoració prèvia de les necessitats locals que considere els factors estructurals de la comunitat local (territori, població, demanda i recursos): el programa contindrà una anàlisi o un estudi sobre les necessitats reals que es pretenguen abordar que determine la inexistència de cobertura pública i/o privada o que, en el cas d'existir, resulte insuficient.  
1.3 Determinació dels objectius, generals i específics, que es pretenguen assolir, impacte del programa, descripció de la població elegida i característiques de l'entorn, quantitat d'usuaris potencials i/o reals.  
1.4 Contingut tècnic del programa: la seua adequació als objectius proposats, calendari de realització, descripció de les activitats concretes que es pretenga dur a terme, i també els indicadors d'avaluació i control d'aquestes, recursos humans i materials, coordinació institucional i participació social.  
1.5 Pressupost del programa: anàlisi funcional i econòmic del programa, aproximació al cost mitjà per usuari i cost-benefici del programa.  
1.6 Finançament del programa: que el programa haja obtingut o preveja la possibilitat d'obtenir cofinançament públic i/o privat, i també el finançament propi que l'entitat aporte, sense perjudici del que establisca l'apartat 7 de l'article 4 d'aquesta ordre.   
A aquest efecte, es primarà el programa que presente una diversitat de fonts de finançament i es valorarà especialment el que haja obtingut o preveja l'obtenció d'ajudes financeres de la Unió Europea.  
1.6 Avaluació del programa: sense perjudici del que disposa el punt 1.1 d'aquest article, el programa tindrà previstos els instruments per portar a terme l'avaluació de la implementació o del procés i una aproximació a l'avaluació de resultats i de l'impacte.  
1.7 Es valorarà, particularment, la participació en els programes de voluntaris i/o objectors de consciència que realitzen activitats que estiguen en relació amb la formació que hagen rebut.  
1.8 Finalment, es valorarà la continuïtat dels programes, davant dels nous i/o experimentals, sempre que perduren les necessitats i que haja estat satisfactòria l'avaluació de resultats i de l'impacte, i també l'especialització i l'experiència en el disseny i la gestió de programes en matèria de drogodependències.  
2. En qualsevol cas, la Direcció General de Drogodependències portarà a terme l'assessorament i l'avaluació dels dissenys dels programes i també el seguiment i el control dels processos d'implementació i dels resultats i impacte.  
Article 5. Obligacions de les entitats subvencionades  
Les entitats locals i les organitzacions no governamentals beneficiàries de les subvencions estaran obligades a:  
1. Col·laborar amb la Direcció General de Drogodependències en la coordinació i integració dels recursos i programes subvencionats, i també en l'execució dels programes d'actuació proposats per aquell.  
2. Col·laborar amb els altres centres i serveis públics en la matèria, en la prestació de serveis, a requeriment de la Direcció General de Drogodependències, atenent criteris de planificació territorial autonòmica.  
3. L'inici de desintoxicació ambulatòria, quan fóra necessària, no ha de tenir una demora superior a 14 dies des de la data de sol·licitud d'assistència per part de l'interessat.  
4. No alterar la finalitat de les subvencions, realitzar l'activitat que fonamenta la concessió i complir les obligacions que estableix la legislació vigent per als perceptors de fons públics.  
5. Facilitar les actuacions de comprovació, seguiment i inspecció de la Direcció General de Drogodependències, a l'objecte de conéixer qualsevol aspecte de l'activitat objecte de la subvenció.  
6. Facilitar tota la informació econòmica, fiscal, laboral i tècnica i de qualsevol tipus que els siga requerida per la Direcció General de Drogodependències i en particular, pel Sistema Autonòmic Valencià d'Informació sobre Toxicomanies (SAVIT), sense perjudici de la confidencialitat exigible. En aquest sentit, les notificacions de nous casos atesos, hauran de ser comunicades a la Direcció General de Drogodependències, en els primers 15 dies del mes següent.  
7. Deixar constància expressa de la condició de recurs o programa subvencionat per la Generalitat Valenciana, en qualsevol relació amb tercers, incorporant de forma visible el logotip que permeta identificar l'origen de la subvenció.  
8. En qualsevol cas, els beneficiaris de subvencions estaran obligats a complir amb el que disposa l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.   
Secció primera  
Recursos i programes gestionats per entitats locals  
Article 6. Objecte de la subvenció  
1. Les subvencions regulades en aquesta secció hauran de ser destinades a les despeses de personal i manteniment dels recursos i programes de prevenció i atenció de les drogodependències i altres trastorns addictius, autoritzats per al seu funcionament en el marc normatiu expressat i d'acord amb els criteris que s'estableixen en l'annex VI d'aquesta ordre.  
2. En cap cas, la contractació de personal per part de les entitats subvencionades segons el que disposa aquesta ordre comportarà cap relació jurídica amb la Generalitat Valenciana  
Article 7. Documentació que s'ha d'aportar  
La sol·licitud de subvenció, segons el model oficial que figura en l'annex I d'aquesta ordre, degudament emplenada i firmada per l'alcalde-president de l'ajuntament o el seu representant, haurà d'anar acompanyada de la documentació que seguidament s'indica:  
a) Certificat acreditatiu de l'acord adoptat per l'òrgan competent que aprove el pla municipal, mancomunat o provincial de drogodependències i altres trastorns addictius, segons pertoque. Aquest pla haurà de contenir, si més no, els punts següents:  
a.1) Descripció del problema i de les necessitats locals d'intervenció en l'àmbit geogràfic d'aplicació del pla.  
a.2) Objectius generals i específics per àrees d'intervenció.  
a.3) Actuacions que es faran per a la consecució dels objectius, amb inclusió del calendari de realització.  
a.4) Paràmetres de seguiment i control i mecanismes d'avaluació de les actuacions.  
a.5) Pressupost per a l'exercici 1997.  
a.6) Període de vigència del pla.  
b) Certificat acreditatiu de l'acord adoptat per l'òrgan competent que autoritze la sol·licitud de subvenció.  
En el cas de les sol·licituds de subvenció previstes en l'article 2.1 paràgraf segon, es presentaran certificats dels municipis implicats, i també l'atorgament a cadascun de la representació.  
c) Pressupost de l'entitat local, especificant les quantitats assignades a serveis socials i al pla municipal, mancomunat o provincial, de drogodependències i altres trastorns addictius.  
a) Memòria explicativa de les activitats que s'han de fer durant l'any 1997, per a les quals se sol·licita la subvenció, en la qual s'inclourà una relació de l'equip professional, amb la descripció de les categories, els càrrecs, les tasques i els horaris de dedicació i dels recursos materials de què es dispose.  
b) Memòria explicativa de l'exercici 1996, que haurà d'incloure el detall de les subvencions i ajudes atorgades per l'entitat local, durant l'exercici 1996, a altres entitats amb personalitat jurídica, professionals, col·lectius i fins i tot, a persones individuals o nuclis familiars, en matèries objecte d'aquesta convocatòria.  
c) Certificat expedit per l'entitat bancària, on efectuar, si cal, els pagaments, en el qual s'especifique el codi de l'entitat, el codi de la sucursal, el número de compte i el seu titular.   
Article 8. Unitats de prevenció comunitària  
1. Mitjançant aquesta ordre es convoquen subvencions per a contribuir a l'establiment d'unitats de prevenció comunitària de les drogodependències i altres trastorns addictius que, en l'àrea d'intervenció dels serveis socials dels ajuntaments i depenent orgànicament i funcionalment d'aquests, porten a terme actuacions que tenen per objecte reduir o evitar l'ús i/o l'abús de drogues i, per tant, els problemes associats a aquest, i també promoure hàbits de vida saludable i una cultura de salut que incloga el rebuig del consum de drogues.  
2. La Conselleria de Benestar Social podrà finançar els ajuntaments i entitats supramunicipals sol·licitants fins al 75% del cost salarial total dels treballadors contractats conforme a la plantilla descrita en l'annex VI d'aquesta ordre i les limitacions pressupostàries existents.  
3. El personal de les unitats de prevenció comunitària haurà de posseir les condicions tècniques i de capacitació que la Direcció General de Drogodependències considere adequades per a una eficaç i eficient execució de la política de prevenció comunitària de les drogodependències a la Comunitat Valenciana.  
Secció segona  
Recursos i programes gestionats per  
organitzacions no governamentals (ONG)  
Article 9. Requisits de les ONG  
1. Per a tenir accés a les subvencions regulades en aquesta ordre, les organitzacions no governamentals sol·licitants hauran de complir els requisits mínims següents:  
a) Estar legalment constituïdes i inscrites en el registre que corresponga.  
b) No tenir finalitat lucrativa.  
c) Disposar d'una seu central o delegació permanent a la Comunitat Valenciana.  
A aquest efecte, s'entendrà per delegació permanent la presència física amb domicili social al territori de la Comunitat Valenciana acreditada documentalment. En aquests casos, la delegació permanent assumirà la gestió dels programes finançats per la Generalitat Valenciana, i es comprometrà a portar la gestió economicoadministrativa i la direcció del programa en la seua oficina de la Comunitat Valenciana, per a la qual cosa hi obrirà un compte bancari específic.  
d) En el cas d'haver rebut amb anterioritat subvencions de la Generalitat Valenciana o d'altres administracions públiques en les matèries objecte d'aquesta convocatòria, haver complit les obligacions que comporta la concessió.  
e) No estar sotmés en el procediment de reintegrament de tot o part de les subvencions concedides per la Generalitat Valenciana, ni haver estat objecte d'un procediment de reintegrament.  
2. Es podran exigir requisits addicionals als establits en l'apartat anterior en funció dels programes proposats per al seu finançament i la seua valoració econòmica.  
Article 10. Objecte de la subvenció  
1. Podran ser objecte de subvenció els mateixos conceptes de despeses que estipula l'article 6 d'aquesta ordre, amb les especificacions següents:  
1.1 Les despeses del personal adscrit al compliment del programa i/o recurs subvencionat tan sols podran ser objecte de subvenció com a màxim fins a un import coincident amb les despeses d'aquesta naturalesa derivats de l'exercici de llocs de similar funció i categoria per personal al servei de la Generalitat Valenciana.  
No es podran incloure com a despeses de personal les originades per les activitats realitzades en la condició de membres de les juntes directives o consells de direcció de les ONG.  
2. La justificació de les despeses, d'acord amb les normes específiques establides en aquesta ordre, s'ajustarà als conceptes de despeses establits en la corresponent sol·licitud de subvenció presentada d'acord amb el que disposa l'article següent.  
Article 11. Documentació que s'ha d'aportar   
1. La sol·licitud de subvenció, que es presentarà segons el model que figura en l'annex II d'aquesta ordre, ha d'anar acompanyada de la documentació que es detalla seguidament:  
a) Certificat acreditatiu de l'acord adoptat per l'òrgan competent, que autoritze la sol·licitud d'ajuda i que aprove el programa i el pressupost presentats.  
b) Pressupost desglossat, per partides i per programes i/o recursos, de les despeses previstes per a 1997, i també dels possibles recursos de què disposa per al finançament, segons el model orientatiu que figura en l'annex III d'aquesta ordre.  
c) Memòria detallada de les activitats que portarà a terme durant l'any 1997 per a les quals se sol·licita subvenció.  
d) Relació de l'equip professional (annex V), amb descripció de categories, càrrecs, tasques i horaris de dedicació.  
e) Memòria de l'exercici 1996, amb expressió de:  
- Detall de subvencions rebudes de qualsevol administració pública i/o finançament extern d'un altre tipus.  
- Pressupost de despeses i ingressos, que es presentarà segons el model que figura en l'annex IV d'aquesta ordre.  
- Detall de subvencions i ajudes atorgades pel sol·licitant, durant l'exercici de 1996, a altres entitats amb personalitat jurídica, professionals, col·lectius i fins i tot a persones individuals o nuclis familiars, en matèries objecte d'aquesta convocatòria.  
f) Certificat expedit per l'entitat bancària on s'han de fer, si pertoca, els pagaments, en el qual s'especificarà el codi de l'entitat, el codi de la sucursal, el número de compte i el seu titular, com també comunicació fefaent del CIF del peticionari.  
g) Declaració en què conste el coneixement i el compromís respecte a les obligacions establides en l'article 4 i, si fa el cas, 18, d'aquesta ordre.  
h) Còpia autenticada o fotocòpia compulsada dels estatuts en els quals haurà de constar explícitament l'àmbit de la institució, i també la inexistència de finalitat lucrativa en els objectius d'aquesta.   
i) Còpia autenticada o fotocòpia compulsada de la inscripció en el registre públic corresponent.  
CAPÍTOL II  
Inversions en equipament, reforma i obres  
 en recursos d'atenció i prevenció de les drogodependències  
 i altres trastorns addictius  
Article 12. Destinataris de les subvencions  
Podran sol·licitar les subvencions que regula aquest capítol les entitats a què fa referència l'article 2 d'aquesta ordre.  
Article 13. Objecte de la subvenció  
Les subvencions regulades en aquest capítol hauran de ser destinades a inversions en els recursos d'atenció i prevenció de les drogodependències i altres trastorns addictius, i podran comprendre el finançament de les despeses d'inversió següents:   
a) Adquisició de material inventariable, equipament i immobles.  
b) Obres de conservació, reparació, reconstrucció, condicionament i/o reforma en els recursos d'atenció i prevenció de la drogodependència i altres trastorns addictius.  
Article 14. Criteris que se seguiran per a la concessió de les subvencions  
Per a la concessió de les subvencions que regula aquest capítol es tindran en compte els criteris de valoració establits, amb caràcter general, en l'article 3 d'aquesta ordre i, en particular, es consideraran les prioritats següents:   
1) L'adequació de la inversió proposada en el marc general, orientat a la normalització d'un model d'atenció integrat en drogodependències per a la Comunitat Valenciana, atenent criteris de territorialització i optimització dels recursos existents.  
2) L'equipament i les reformes en aquells recursos en funcionament, considerats necessaris per al compliment de la normativa vigent.  
3) L'equipament per a l'obertura d'aquells recursos l'obra dels quals ja estiga acabada.  
Article 15. Documentació que s'ha d'aportar  
La sol·licitud de subvenció anirà acompanyada, amb caràcter general i segons el tipus d'entitat, de la documentació que s'exigeix en els articles 7 i 11 d'aquesta ordre i, amb caràcter específic, de la que a continuació es detalla, per a cada cas:  
1. En la sol·licitud de subvenció per a adquisició d'equipament i material inventariable:  
1.1 Pressupost de, almenys, tres empreses subministradores de l'equipament, en el qual figure l'import del cost per unitat i l'import total de les adquisicions que es pretenen realitzar.  
1.2 Pel que fa referència a equips informàtics, mitjans audiovisuals i aparells clínics, s'haurà d'indicar els objectius concrets que es pretenen aconseguir amb la seua adquisició.  
En qualsevol cas, es fonamentarà la necessitat d'equipament de qualsevol tipus, per a l'adquisició del qual se sol·licita la subvenció, i s'exposaran també els recursos en la matèria de què disposa l'entitat sol·licitant.  
2. En les sol·licituds de subvenció per a obres de conservació, reparació, condicionament i/o adaptació de centres d'atenció i prevenció de la drogodependència:   
2.1 Certificat del registre de la propietat que acredite la titularitat sobre l'immoble per al qual se sol·licite la subvenció.  
2.2 En cas que les obres per a les quals se sol·licita subvenció s'hagen de fer en immobles arrendats o cedits, s'aportarà el contracte d'arrendament o el document acreditatiu de la cessió i també l'autorització del propietari per a realitzar-les.  
2.3 Memòria detallada de les obres que s'han de fer i del pressupost comprensiu d'amidaments i preus unitaris degudament firmats pel contractista i, si fa al cas, pel facultatiu corresponent.  
2.4 Programa d'actuació que garantisca l'execució de les obres en l'exercici per al qual es concedeix la subvenció.  
3. En les sol·licituds de subvenció per a l'adquisició de béns immobles:  
3.1 Certificat del registre de la propietat en el qual s'acredite la propietat del venedor del solar o l'immoble objecte de l'adquisició, i que es troba lliure de càrregues i de gravàmens.  
3.2 Document d'opció de compra, en el qual figurarà la data de caducitat, el preu de compra i la forma de pagament. Aquesta opció de compra s'haurà de materialitzar en escriptura pública i se n'exigirà la inscripció en el registre de la propietat com a garantia davant d'altres possibles compradors.  
3..3 Informe tècnic i urbanístic de l'estat de l'immoble o solar.  
Article 16. Obligacions dels beneficiaris  
Els beneficiaris de les subvencions estaran obligats a complir el que estableix, amb caràcter general, l'article 6 d'aquesta ordre i, en particular:  
1. Realitzar la inversió que fonamenta la concessió d'ajuda i garantir l'afectació del material inventariable o equipament al centre o servei d'atenció i prevenció de la drogodependència de què es tracte.  
2. En el supòsit que la subvenció finance obres que exigisquen la redacció prèvia de projecte tècnic, l'entitat beneficiària haurà d'aportar-ne una còpia.   
TÍTOL II  
Procediment  
CAPÍTOL I  
Iniciació del procediment  
Article 17. Instància i lloc de presentació de les sol·licituds  
Les entitats a què fa referència l'article 2 d'aquesta ordre, hauran de presentar la sol·licitud (segons el model de l'annex I) en el Registre de la Direcció General de Drogodependències, situat al carrer de Juan de Garay, 21, 46436 València, sense perjudici del que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article 18. Terminis de presentació  
El termini de presentació de les sol·licituds de subvenció regulades en aquesta ordre serà de 20 dies hàbils comptadors a partir de l'endemà de publicar-se en el Diari Oficial de la Generalitat Valenciana.  
   
CAPÍTOL II  
Tramitació, resolució i recursos  
Article 19. Ordenació i instrucció  
1. Una vegada rebudes les sol·licituds s'estudiaran juntament amb la documentació que haja d'acompanyar-les. Quan la sol·licitud no reunisca els requisits que assenyala l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb la indicació que si no ho feia se'l tindria per desistit de la petició i se n'arxivaria l'expedient sense cap tràmit més, amb l'efecte establit en l'article 142.1 de la mateixa llei.  
Sense perjudici del que s'ha dit, en qualsevol moment al llarg del procediment, podrà instar-se a l'entitat que formalitze qualsevol altre requisit o tràmit omés d'acord amb el que preveu l'article 76 de la LRJPAC, per a la qual cosa es concedirà un termini de 10 dies hàbils a partir de la notificació, amb l'advertiment exprés que, si no ho fa així, se la podrà declarar decaiguda en el seu dret a la tramitació de la sol·licitud. Tanmateix, s'admetrà l'actuació de la interessada i produirà els seus efectes legals si es produïa abans o dins del dia que es notifique la resolució en què es tinga per transcorregut el termini.  
2. En qualsevol fase de la tramitació de l'expedient, a la vista de la documentació que tinga cada un d'aquests i de les obligacions que s'adquirisquen per la concessió de l'ajuda, es podran recaptar informes dels organismes i entitats que s'estime convenient i efectuar les comprovacions necessàries sobre l'exactitud de tot això.  
3. El termini màxim per a tramitar i resoldre els expedients serà d'un mes comptador des de la data d'acabament del termini de presentació de les sol·licituds fixat en aquesta ordre. S'entendran desestimades aquelles sol·licituds sobre les quals no recaiga resolució expressa en el període esmentat.  
Article 20. Presentació i comprovació de la documentació  
1. Si a l'efecte del compliment del que estableix aquesta ordre s'aporten fotocòpies de la documentació corresponent, aquestes hauran d'estar, en qualsevol cas, degudament confrontades, en els termes que estableix l'article 35.c) de la Llei 30/1992, de Règim Jurídic de les Administracions Públiques i del Procediment Administratiu Comú.  
2. D'acord amb el que disposa l'article 4.2 del Reial Decret 2.225/1993, de 17 de desembre, no caldrà presentar els documents exigits quan aquests no hagen tingut cap modificació i estigueren en poder de l'administració. En aquest cas, el sol·licitant podrà acollir-se al dret que li concedeix l'article 35.f) de la LRJPAC, sempre que es faça constar per escrit, la data i l'òrgan o dependència en què foren presentats o, si era el cas, emesos, i quan no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtenir el document, la Direcció General de Drogodependències podrà requerir al sol·licitant que el presente o, si no n'hi ha, l'acreditació per altres mitjans dels requisits a què fa referència el document, amb anterioritat a la formulació de la proposta de resolució.  
3. La comprovació de l'existència de dades no ajustades a la realitat, tant en la sol·licitud com en les memòries o en la documentació aportada, podrà comportar, en funció de la seua importància, la denegació de la subvenció sol·licitada, sense perjudici de les restants responsabilitats que pogueren derivar-se'n.  
Article 21. Proposta, concessió de subvencions i finançament  
1. La consellera de Benestar Social, oïda la Comissió Executiva d'Atenció i Prevenció de les Drogodependències, a proposta del director general de Drogodependències, dictarà les resolucions que concedisquen les subvencions a càrrec dels pressupostos de la Generalitat Valenciana per a 1997.   
2. Les ajudes s'atorgaran a càrrec dels pressupostos de la Generalitat Valenciana per a 1997, secció 10, servei 02, programa 313.20, Drogodependències i Altres Trastorns Addictius, i l'import màxim total que s'hi pot destinar serà de 214.471.624 pessetes, per a la cobertura dels conceptes indicats en el capítol I del títol I d'aquesta ordre (línia 4.01: 540.276.443 de pessetes; línia 4.02: 062.654.971 de pessetes; línia 4.03: 91.406.423 de pessetes; línia 4.04: 64.277.414 de pessetes i línia 4.05: 68.932.136 pessetes) i 57.600.670 de pessetes com a import màxim per al capítol II del títol I (línia 7.01).  
Article 22. Recursos  
1. Contra la resolució de la consellera de Benestar Social, expressa o presumpta, que posarà fi a la via administrativa, podrà formular-s'hi un recurs contenciós administratiu, que s'interposarà en la forma, termini i condicions que determine la llei reguladora de dita jurisdicció.  
2. En qualsevol cas, per fer valer els efectes de l'acte presumpte davant l'administració i davant de tercers, com també per a la interposició, si escau, del recurs corresponent contra les resolucions presumptes, caldrà que, prèviament, l'interessat acredite l'eficàcia de l'acte presumpte segons que disposa l'article 44 de la Llei de Règim Jurídic de les Administracions Públiques i de Procediment Administratiu Comú.  
3. Segons que disposa l'article 47, paràgraf vuité, del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, qualsevol alteració de les condicions tingudes en compte per a la concessió de la subvenció, i en qualsevol cas l'obtenció concurrent de subvencions o ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.  
TÍTOL III  
El pagament i la justificació de les subvencions  
Article 23. Obligacions prèvies  
Les ONG beneficiàries de les ajudes regulades en aquesta ordre hauran d'aportar en el moment immediatament posterior a la notificació de la resolució de concessió, la documentació acreditativa del compliment d'obligacions fiscals i davant la Seguretat Social, tal com estableix l'Ordre de 30 de maig de 1996, de la Conselleria d'Economia i Hisenda, en consonància amb el que disposa el Reial Decret 390/1996, d'1 de març (BOE núm. 70, de 21.03.96).  
Article 24. Pagament de les subvencions  
1. L'ordenació del pagament de les subvencions regulades en el capítol I del títol I (línies de subvenció 4.01, 4.02, 4.03, 4.04 i 4.05) es realitzarà ajustant-se a una de les dues modalitats següents, que es determinarà en la resolució de concessió de les ajudes:   
1.1 Modalitat a):  
- A la concessió de la subvenció es lliurarà el 40% de la quantitat assignada. Aquest pagament estarà condicionat a la presentació prèvia de justificants de despesa que cobrisquen el percentatge esmentat o l'aportació d'un aval bancari o de fiança depositada davant els Serveis Territorials de la Conselleria d'Economia i Hisenda de la província corresponent.   
- Una vegada justificat per l'entitat el 40% ja lliurat, es podrà procedir al pagament d'un 20% més amb les mateixes condicions, és a dir, amb la justificació prèvia de despeses, fiança o aval bancari.  
- La resta de la subvenció es farà efectiva una vegada justificada la totalitat de la quantitat concedida.  
1.2 Modalitat b):  
- La subvenció concedida es farà efectiva mitjançant el fraccionament en 12 mensualitats avançades de la quantia total de l'ajuda.  
- La justificació de la suma lliurada s'efectuarà a trimestres vençuts i s'haurà d'aportar la documentació acreditativa de l'efectiva i correcta aplicació de les quantitats abonades a l'actuació objecte de subvenció.  
- El beneficiari de la subvenció estarà obligat a presentar un aval bancari o una carta de pagament de fiança depositada davant dels serveis territorials de la Conselleria d'Economia i Hisenda de la província corresponent, amb antelació al primer avançament i per import de tres mensualitats, és a dir, del 25% de la subvenció total, i no serà necessària cap garantia ulterior. La presentació de l'esmentada garantia serà condició indispensable per poder efectuar el pagament avançat.   
2. L'ordenació del pagament de les subvencions que es regulen en el capítol II del títol I (línia 7.01) es farà d'acord amb els criteris que recull l'article 47 bis del Text Refós de la Llei d'Hisenda Pública Valenciana, en la relació donada per l'article 23 de la Llei 8/1995, de 29 de desembre, en els termes següents:  
a) Quan es concedisca la subvenció es lliurarà el 15% de la quantitat assignada. Aquest pagament estarà condicionat a la presentació prèvia de justificació de despeses que cobrisca el percentatge esmentat.  
b) Una volta justificat el 15% anticipat, la resta de la subvenció s'anirà lliurant amb la presentació prèvia dels corresponents certificats d'obra o justificants de despesa.   
Article 25. Justificació de la subvenció  
1. Normes específiques per a la justificació de les subvencions que es regulen en el capítol I del títol I d'aquesta ordre (línies 4.01, 4.02, 4.03, 4.04 i 4.05):  
1.1 En el cas que el beneficiari siga una administració local, la justificació de la despesa corresponent als recursos i programes d'atenció i prevenció de les drogodependències i altres trastorns addictius es farà mitjançant un certificat de justificació d'obligació contreta, d'una memòria financera d'execució de la despesa total i d'una memòria explicativa del desenvolupament dels programes.  
1.2 Si el beneficiari era una organització no governamental, s'observarien les regles següents:   
a) Les factures o justificants presentats hauran de ser originals, amb la data anterior al 31 de desembre de 1997 i hauran d'incloure el vistiplau del president de la institució.  
b) Per a les justificacions corresponents al personal contractat, es presentarà necessàriament les nòmines ajustades al model oficial, acompanyades dels justificants de cotització a la Seguretat Social, i també una còpia dels contractes.  
c) Les justificacions corresponents a col·laboracions puntuals figuraran en rebuts on consten les dades del perceptor, el seu número d'identificació fiscal (NIF), el concepte pel qual se'l retribueix i la retenció corresponent a l'impost sobre la renda de les persones físiques (IRPF), així com les dades de la institució.   
En els dos casos, es presentarà un informe detallat de les activitats realitzades segons la memòria presentada en el seu moment, firmada i segellada pel representant legal.  
Els beneficiaris de les subvencions hauran de presentar les corresponents justificacions abans de l'acabament de l'exercici 1997.  
2. Normes específiques per a la justificació de les subvencions que regula el capítol II del títol I d'aquesta ordre (línia 7.01):  
2.1 Abans d'acabar l'exercici 1997, les entitats o organitzacions subvencionades queden obligades a presentar la justificació de les despeses efectuades amb càrrec a la subvenció rebuda amb l'aportació dels documents següents:   
a) Ajudes destinades a l'adquisició de material inventariable i/o equipament:  
- Els pagaments s'efectuaran contra la presentació de factures reglamentàries segons la normativa vigent (Reial Decret 2.402/1985, de 18 de desembre), juntament amb una còpia d'aquestes. Les entitats locals podran substituir l'esmentada documentació per un certificat expedit per l'interventor local en el qual consten les quantitats aplicades a l'objecte de la subvenció, amb detall exprés dels diferents conceptes subvencionats, unitats i imports parcials. Aquestes quantitats han de trobar-se, almenys, en situació d'obligacions reconegudes i així s'haurà de fer constar en el certificat.  
b) Ajudes destinades a la realització d'obres de conservació, reparació, reconstrucció, condicionament i/o reforma:  
- Els pagaments s'efectuaran contra certificat d'obra expedit per un tècnic competent i d'acord amb el projecte presentat.  
- En obres de menor quantia i que per les seues característiques no exigisquen la redacció prèvia del projecte tècnic, bastarà aportar una facturà original amb còpia. Les entitats locals podran substituir l'esmentada documentació per certificat expedit per l'interventor local en el qual consten les quantitats aplicades a l'objecte de la subvenció, amb el detall exprés dels diferents conceptes subvencionats, unitats i imports parcials. Aquestes quantitats s'han de trobar, almenys, en situació d'obligacions reconegudes i així haurà de fer-se constar en el certificat.  
c) Ajudes destinades a l'adquisició de béns immobles:  
- S'haurà d'aportar l'escriptura pública corresponent.  
d) En tots els supòsits, s'haurà d'aportar un certificat expedit pel president de l'entitat beneficiària o pel secretari de la corporació local, en el qual es faça constar que l'equipament, material inventariable, obres o bé immoble ha estat entregat i instal·lat, o bé les obres realitzades, o el bé immoble adquirit, i que s'han destinat al centre o servei de què es tracte.  
Article 26. Reintegrament de quantitats percebudes  
1. En el cas de cessament d'un servei o de tancament de la unitat o del centre, temporalment o definitiva, finançat públicament, segons que disposa aquesta ordre, s'atendrà el que disposa l'article 14 del Decret 233/1992, de 28 de desembre, del Govern Valencià.  
2. Segons que estableix l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, correspondrà fer el reintegrament de les quantitats percebudes i l'exigència d'interés de demora des del moment del pagament de la subvenció en els casos següents:   
a. Incompliment de l'obligació de justificació.  
b. Obtenir la subvenció sense reunir-ne les condicions requerides.  
c. Incompliment de la finalitat per a la qual fou concedida la subvenció.  
d. Incompliment de les condicions imposades als beneficiaris amb motiu de la concessió de la subvenció.  
Article 27. Comunicació del cobrament de la subvenció  
Amb posterioritat al cobrament de cada termini de la subvenció, les entitats hauran de remetre a la Direcció General de drogodependències, en el termini d'un mes des de la percepció, una comunicació escrita d'haver-la rebuda, d'acord amb les normes següents:  
- En el cas d'entitats locals, una carta de pagament amb expressió de la data, la quantia i el concepte, expedida pel dipositari i intervinguda per l'interventor de fons, acreditativa de l'ingrés de la subvenció en les arques de la corporació.  
- En el cas d'organitzacions no governamentals, una notificació del director de la unitat, centre, servei i/o programa que comunique la percepció de la subvenció, amb la data, la quantia i el concepte.  
DISPOSICIÓ FINAL  
Aquesta ordre vigirà l'endemà de la publicació en el Diari Oficial de la Generalitat Valenciana.  
València, 6 de març de 1997  
La consellera de Benestar Social,  
MARCELA MIRÓ PÉREZ


Còpia Permalink ELI